title: Odluka Komisije od 29. veljače 2012. o osnivanju zajedničke infrastrukture za jezične resurse i tehnologiju kao Konzorcija europskih istraživačkih infrastruktura (CLARIN ERIC) (priopćena pod brojem dokumenta C(2012) 1018)

text:
               13/Sv. 59

               HR

               Službeni list Europske unije

               293

         32012D0136

               L 064/13

               SLUŽBENI LIST EUROPSKE UNIJE

         ODLUKA KOMISIJE
   od 29. veljače 2012.
   o osnivanju zajedničke infrastrukture za jezične resurse i tehnologiju kao Konzorcija europskih istraživačkih infrastruktura (CLARIN ERIC)
   (priopćena pod brojem dokumenta C(2012) 1018)
   (2012/136/EU)
   EUROPSKA KOMISIJA,
   uzimajući u obzir Ugovor o funkcioniranju Europske unije,
   uzimajući u obzir Uredbu Vijeća (EZ) br. 723/2009 od 25. lipnja 2009. o pravnom okviru Zajednice za Konzorcij europskih istraživačkih infrastruktura (ERIC)  (1), a posebno njezin članak 6. stavak 1. točku (a),
   budući da:

               (1)

               Dana 23. rujna 2011., Češka Republika, Danska, Njemačka, Estonija, Nizozemska jezična unija, Austrija i Nizozemska zatražile su od Komisije osnivanje zajedničke infrastrukture za jezične resurse i tehnologiju kao Konzorcija europskih istraživačkih infrastruktura (dalje u tekstu: „CLARIN ERIC”).

               (2)

               Nizozemska je dostavila izjavu kojom priznaje CLARIN ERIC od njegova osnutka kao međunarodno tijelo u smislu članka 143. stavka 1. točke (g) i članka 151. stavka 1. točke (b) Direktive Vijeća 2006/112/EZ od 28 studenoga 2006. o zajedničkom sustavu poreza na dodanu vrijednost  (2) i kao međunarodnu organizaciju u smislu druge alineje članka 23. stavka 1. Direktive Vijeća 92/12/EEZ od 25. veljače 1992. o općim aranžmanima za proizvode koji podliježu trošarinama, te o posjedovanju, kretanju  (3) i praćenju takvih proizvoda.

               (3)

               U skladu s člankom 5. stavkom 2. Uredbe (EZ) br. 723/2009, Komisija je procijenila zahtjev i zaključila da ispunjava zahtjeve određene tom Uredbom.

               (4)

               Mjere predviđene ovom Odlukom u skladu su s mišljenjem odbora osnovanog prema članku 20. Uredbe (EZ) br. 723/2009,

         DONIJELA JE OVU ODLUKU:
   Članak 1.
   1.   Ovime se za zajedničku infrastrukturu za jezične resurse i tehnologiju osniva Konzorcij europskih istraživačkih infrastruktura pod nazivom CLARIN ERIC.
   2.   Statut konzorcija CLARIN ERIC-a koji su donijeli njegovi članovi priložen je ovoj Odluci.
   Članak 2.
   Ova je Oduka upućena državama članicama.

      Sastavljeno u Bruxellesu 29. veljače 2012.

            Za Komisiju

         Máire GEOGHEGAN-QUINN

            Članica Komisije

      (1)  SL L 206, 8.8.2009., str. 1.

      (2)  SL L 347, 11.12.2006., str. 1.

      (3)  SL L 76, 23.3.1992., str. 1.
   PRILOG

      STATUT CLARIN ERIC-a

      Sadržaj

   POGLAVLJE 1 –   OPĆE ODREDBE

               Članak 1

            Ime, sjedište, lokacija i radni jezik

               Članak 2

            Ciljevi i aktivnosti
         POGLAVLJE 2 –   ČLANSTVO

               Članak 3

            MČlanstvo i subjekti koji predstavljaju članove

               Članak 4

            Primanje članova i promatrača

               Članak 5

            Istupanje člana ili promatrača/Prestanak članstva ili statusa promatrača
         POGLAVLJE 3 –   PRAVA I OBVEZE ČLANOVA I PROMATRAČA

               Članak 6

            Članovi

               Članak 7

            Promatrači
         POGLAVLJE 4 –   UPRAVLJANJE CLARIN ERIC-om

               Članak 8

            Glavna skupština

               Članak 9

            Znanstveni savjetodavni odbor

               Članak 10

            Forum nacionalnih koordinatora

               Članak 11

            Izvršni direktor

               Članak 12

            Upravno vijeće

               Članak 13

            Stalni odbor za tehničke centre CLARIN-a

               Članak 14

            Radne skupine
         POGLAVLJE 5 –   FINANCIJE

               Članak 15

            Proračunska načela i financijski izvještaji

               Članak 16

            Obveze
         POGLAVLJE 6 –   IZVJEŠĆIVANJE KOMISIJE

               Članak 17

            Izvješćivanje Komisije
         POGLAVLJE 7 –   POLITIKA

               Članak 18

            Sporazumi s trećim osobama

               Članak 19

            Politika pristupa za korisnike

               Članak 20

            Politika znanstvenog vrednovanja

               Članak 21

            Politika širenja

               Članak 22

            Politika zaštite prava intelektualnog vlasništva

               Članak 23

            Politika zapošljavanja, uključujući jednake mogućnosti

               Članak 24

            Politika nabave i oslobođenje od poreza

               Članak 25

            Politika postupanja s podacima
         POGLAVLJE 8 –   TRAJANJE, LIKVIDACIJA, SPOROVI, ODREDBE O OSNIVANJU

               Članak 26

            Trajanje

               Članak 27

            Likvidacija

               Članak 28

            Primjenjivo pravo

               Članak 29

            Sporovi

               Članak 30

            Dostupnost statuta

               Članak 31

            Odredbe o osnivanju

               PRILOG 1

            POPIS ČLANOVA I PROMATRAČA

               PRILOG 2

            GODIŠNJA ČLANARINA
         POGLAVLJE 1.

      OPĆE ODREDBE

      Članak 1.

   Ime, sjedište, lokacija i radni jezik

               1.1.

               Osniva se Europska istraživačka infrastruktura pod nazivom „Zajednička infrastruktura za jezične resurse i tehnologiju”, dalje u tekstu CLARIN.

               1.2.

               CLARIN ima pravni oblik Konzorcija europskih istraživačkih infrastruktura (ERIC), koji je osnovan u skladu s Uredbom (EZ) br. 723/2009 i zove se CLARIN ERIC.

               1.3.

               CLARIN je raspodijeljena istraživačka infrastruktura smještena u sve države članice CLARIN ERIC-a, kao i u ostale zemlje s kojima je CLARIN ERIC sklopio sporazume u skladu s člankom 18.

               1.4.

               Zakonsko sjedište CLARIN ERIC-a je u Utrechtu, Nizozemska.

               1.5.

               Radni jezik CLARIN ERIC-a je engleski.

      Članak 2.

   Ciljevi i aktivnosti

               2.1.

               Glavni cilj CLARIN ERIC-a je unapređivanje istraživačkog rada u humanističkim i društvenim znanostima tako da istraživačima pruža jedinstven pristup platformi koja objedinjuje jezične resurse i napredne alate na razini cijele Europe. To se postiže izgradnjom i upotrebom zajedničke raspodijeljene istraživačke infrastrukture koja ima za cilj znanstvenim istraživačkim zajednicama u području humanističkih i društvenih znanosti u cijelosti omogućiti pristup jezičnim resursima, tehnologiji i stručnom znanju.

               2.2.

               U tu svrhu, CLARIN ERIC poduzima i koordinira razne aktivnosti koje uključuju, ali nisu ograničene na:

                           (a)

                           osnivanje udruženja postojećih centara za podatke i mrežne usluge, kako bi se omogućio pristup podacima i tehnološkim uslugama ovih centara na temelju jedinstvene prijave;

                           (b)

                           utvrđivanje i održavanje baze formalnih i de facto standarda i mapiranja među njima kako bi se olakšala interoperabilnost podataka i usluga;

                           (c)

                           koordinacija i potpora aktivnostima namijenjenim akviziciji i uspostavi novih podatkovnih i mrežnih usluga;

                           (d)

                           prikupljanje zahtjeva korisnika i najbolje prakse kako bi se korisnicima pružila učinkovita podrška;

                           (e)

                           osnivanje centara stručnosti s fokusom na korištenje jezičnih resursa i tehnologije za unapređivanje istraživačkog rada u humanističkim i društvenim znanostima;

                           (f)

                           organiziranje djelatnosti osposobljavanja, podizanja svijesti i popularizacije kako bi se potaklo korištenje i daljnji razvoj istraživačke infrastrukture;

                           (g)

                           osnivanje i održavanje radnog okvira za licenciranje, pristup i provjeru vjerodostojnosti, koji ujedno osigurava jednostavan pristup, zaštitu razumnih prava vlasnika podataka i alata, te zaštitu privatnosti pojedinaca;

                           (h)

                           održavanje i korištenje odnosa sa srodnim organizacijama i infrastrukturama u Europi i izvan Europe u svrhu suradnje;

                           (i)

                           doprinos razvoju politika koje vode unapređivanju istraživačkog rada na Europskom istraživačkom prostoru (ERA) u područjima humanističkih i društvenih znanosti, te interdisciplinarno;

                           (j)

                           sve druge djelatnosti koje će doprinijeti jačanju istraživačkog rada na ERA-u.

               2.3.

               CLARIN ERIC gradi i upravlja CLARIN-om na nekomercijalnoj osnovi; kako bi se dodatno promicale inovacije, kao i prijenos znanja i tehnologije, mogu se provoditi ograničene gospodarske aktivnosti, ali samo ako ne ugrožavaju glavne aktivnosti.

         POGLAVLJE 2.

      ČLANSTVO

      Članak 3.

   Članstvo i subjekti koji predstavljaju članove

               3.1.

               Sljedeći subjekti mogu postati članovi CLARIN ERIC-a ili mogu postati promatrači bez glasačkih prava:

                           (a)

                           države članice;

                           (b)

                           povezane zemlje;

                           (c)

                           treće zemlje osim povezanih zemalja;

                           (d)

                           međuvladine organizacije.

                     Uvjeti za primanje članova i promatrača određeni su u člancima 4.1. i 4.2. ovog statuta.

               3.2.

               Članovi CLARIN ERIC-a su najmanje tri države članice.

               3.3.

               Države članice zajedno imaju većinu glasova u Glavnoj skupštini.

               3.4.

               Svakog člana ili promatrača može predstavljati jedan javni subjekt ili jedan privatni subjekt koji djeluje u sektoru javnih usluga; član ili promatrač ga sam bira prema vlastitim pravilima i postupcima.

               3.5.

               Sadašnji članovi, promatrači i subjekti koji ih predstavljaju navedeni su u Prilogu 1. Organizacije koje su članovi u trenutku podnošenja zahtjeva za osnivanje ERIC-a su članovi utemeljitelji.

      Članak 4.

   Primanje članova i promatrača

               4.1.

               Uvjeti za primanje novih članova su sljedeći:

                           (a)

                           za primanje novih članova potrebno je odobrenje Glavne skupštine;

                           (b)

                           podnositelji zahtjeva podnose pisani zahtjev predsjedniku Glavne skupštine;

                           (c)

                           podnositelj u zahtjevu navodi na koji će način doprinijeti ciljevima i aktivnostima CLARIN-a opisanim u članku 2. i na koji način će ispuniti obveze iz članka 6.2.

               4.2.

               Subjekti navedeni u članku 3.1. koji žele doprinijeti CLARIN ERIC-u ali se još ne mogu pridružiti kao članovi mogu podnijeti zahtjev za status promatrača. Uvjeti za primanje promatrača su:

                           (a)

                           promatrači se primaju na razdoblje od najviše tri godine. Promatrač se može ponovo prijaviti za status promatrača samo jednom. U iznimnim slučajevima, Glavna skupština može dopustiti produženje statusa promatrača;

                           (b)

                           za primanje ili ponovno primanje promatrača potrebno je odobrenje Glavne skupštine;

                           (c)

                           podnositelj zahtjeva podnosi pisani zahtjev zakonskom sjedištu CLARIN ERIC-a;

                           (d)

                           podnositelj u zahtjevu navodi na koji će način doprinijeti ciljevima i aktivnostima CLARIN-a opisanima u članku 2. i na koji će način ispuniti obveze navedene u članku 7.2.

      Članak 5.

   Istupanje člana ili promatrača/Prestanak članstva ili statusa promatrača

               5.1.

               Ni jedan član ne može istupiti iz CLARIN ERIC-a u roku od pet godina od osnivanja, osim ako je postao član na određeno kraće vrijeme.

               5.2.

               Nakon što protekne početnih pet godina od osnivanja CLARIN ERIC-a, član može istupiti na kraju financijske godine na temelju zahtjeva koji mora podnijeti 12 mjeseci prije istupanja.

               5.3.

               Promatrači mogu istupiti na kraju financijske godine na temelju zahtjeva koji moraju podnijeti šest mjeseci prije istupanja.

               5.4.

               Financijske i ostale obveze moraju biti ispunjene kako bi zahtjev za istupanjem bio prihvaćen.

               5.5.

               Glavna skupština ima ovlasti za ukidanje članstva ili statusa promatrača ako se ostvare sljedeći uvjeti:

                           (a)

                           član ili promatrač ozbiljno je povrijedio jednu ili više svojih obveza prema ovom statutu;

                           (b)

                           član ili promatrač nije ispravio takvu povredu u roku od šest mjeseci.

                     Član ili promatrač ima mogućnost osporavanja odluke o prestanku članstva i može iznijeti svoju obranu Glavnoj skupštini.

      POGLAVLJE 3.

      PRAVA I OBVEZE ČLANOVA I PROMATRAČA

      Članak 6.

   Članovi

               6.1.

               Prava članova uključuju:

                           (a)

                           istraživačkoj zajednici člana dodjeljuje se pristup CLARIN-u i svim njegovim uslugama;

                           (b)

                           sudjelovanje i glasovanje na Glavnoj skupštini, čime utječe na njezine odluke;

                           (c)

                           sudjelovanje u razvoju strategija i politika;

                           (d)

                           bliska suradnja s drugim zemljama kako bi istraživačima u tim zemljama osigurali resurse, alate i usluge;

                           (e)

                           sudjelovanje njihove istraživačke zajednice u odabiru relevantnih standarda CLARIN-a i preporuka najbolje prakse;

                           (f)

                           sudjelovanje njihove istraživačke zajednice na događanjima CLARIN-a, kao što su ljetne škole, radionice, konferencije i programi osposobljavanja, po povlaštenim cijenama;

                           (g)

                           korištenje imena CLARIN;

                           (h)

                           sudjelovanje u projektnim prijedlozima Unije u kojima je CLARIN ERIC konzorcij koji podnosi prijedlog.

               6.2.

               Svaki član:

                           (a)

                           plaća godišnju članarinu kako je određeno u Prilogu 2;

                           (b)

                           imenuje subjekta koji ga predstavlja kako je navedeno u članku 3.4., te o tome redovito obavješćuje Glavnu skupštinu;

                           (c)

                           subjektu koji ga predstavlja daje pune ovlasti za glasovanje o svim pitanjima o kojima raspravlja Glavna skupština i koja se objavljuju u dnevnom redu;

                           (d)

                           osniva nacionalni konzorcij za ispunjavanje nacionalnih obveza koje proizlaze iz ovog statuta;

                           (e)

                           imenuje nacionalnog koordinatora odgovornog za nacionalni konzorcij;

                           (f)

                           osigurava najmanje jedan centar za podatke i usluge;

                           (g)

                           osigurava dogovoreni sustav za provjeru vjerodostojnosti i autorizaciju korisnika;

                           (h)

                           pruža dogovorene usluge;

                           (i)

                           promiče usvajanje relevantnih standarda u nacionalnim projektima za stvaranje resursa i alata;

                           (j)

                           osigurava tehničku infrastrukturu potrebnu za omogućavanje pristupa;

                           (k)

                           promiče korištenje usluga CLARIN-a među istraživačima u svojoj zemlji i prikuplja povratne informacije i zahtjeve korisnika;

                           (l)

                           podržava centre CLARIN u državi članici omogućujući im što lakšu integraciju u nacionalne i druge relevantne infrastrukture.

               6.3.

               Članovi koji su se pridružili CLARIN ERIC-u koji zadržavaju pravo istupanja prije isteka početnih pet godina od osnivanja plaćaju višu godišnju članarinu, kako je određeno u Prilogu 2.

               6.4.

               Doprinose koji ne pripadaju u godišnju članarinu za CLARIN ERIC članovi mogu dati pojedinačno ili u suradnji s ostalim članovima, promatračima ili trećim osobama. Takvi doprinosi mogu biti u gotovini ili u naravi.

               6.5.

               Član subjektu koji ga predstavlja ili subjektu koji predstavlja nacionalni konzorcij daje ovlasti za ispunjavanje obveza iz članka 6.2. točke (a) i točaka od (d) do (l). CLARIN ERIC sklapa Sporazum CLARIN s tim subjektom kako bi se utvrdili uvjeti i specifikacije za ispunjavanje obveza ili davanje doprinosa.

      Članak 7.

   Promatrači

               7.1.

               Prava promatrača uključuju:

                           (a)

                           sudjelovanje na Glavnoj skupštini bez prava glasa;

                           (f)

                           sudjelovanje njihove istraživačke zajednice na CLARIN događanjima, kao što su ljetne škole, radionice, konferencije i programi osposobljavanja, po povlaštenim cijenama, ovisno o raspoloživom prostoru;

                           (c)

                           njihova istraživačka zajednica dobiva potporu od organizacije CLARIN ERIC u razvoju relevantnih sustava, procesa i usluga.

               7.2.

               Svaki promatrač:

                           (a)

                           imenuje subjekta koji ga predstavlja kako je navedeno u članku 3.4., te o tome redovito obavješćuje Glavnu skupštinu;

                           (b)

                           plaća godišnju članarinu kako je određeno u Prilogu 2;

                           (c)

                           opisuje doprinos ciljevima CLARIN ERIC-a kako je navedeno u članku 2.

               7.3.

               Doprinose koji ne pripadaju u godišnju članarinu za CLARIN ERIC promatrači mogu dati pojedinačno ili u suradnji s ostalim članovima, promatračima ili trećim osobama. Takvi doprinosi mogu biti u gotovini ili u naravi.

               7.4.

               Promatrač subjektu koji ga predstavlja daje ovlasti za ispunjavanje obveza iz članka 7.2. točke (b) i točke (c). CLARIN ERIC sklapa Sporazum CLARIN o promatračima s tim subjektom kako bi se utvrdili uvjeti i specifikacije za ispunjavanje obveza ili davanje doprinosa.

      POGLAVLJE 4.

      UPRAVLJANJE CLARIN ERIC-om

      Članak 8.

      Glavna skupština

               8.1.

               Glavna skupština je tijelo CLARIN ERIC-a s punim ovlastima za donošenje odluka, te predstavlja članove CLARIN ERIC-a. Svaki član ima jedan glas. Svaki subjekt koji predstavlja člana predlaže jednog službenog predstavnika. Osim toga, svaki član može dovesti jednog stručnjaka. Svaka se delegacija dakle može sastojati od najviše dvije osobe, ali glasovati može samo službeni predstavnik.

               8.2.

               Glavna skupština sastaje se najmanje jednom godišnje, te najmanje:

                           (a)

                           imenuje, suspendira ili razrješava dužnosti izvršnog direktora i Upravno vijeće osim članova po službenoj dužnosti navedenih u članku 10.3. i članku 13.2.;

                           (b)

                           potvrđuje članove Upravnog vijeća po službenoj dužnosti;

                           (c)

                           imenuje Znanstveni savjetodavni odbor;

                           (d)

                           odlučuje o strategijama za izgradnju i korištenje CLARIN-a i o drugim pitanjima koja su bitna po mišljenju Upravnog vijeća, člana ili skupine članova koja ih predlaže, u skladu s člankom 8.3.;

                           (e)

                           odobrava program rada i godišnji proračun CLARIN ERIC-a;

                           (f)

                           najmanje svakih pet godina odlučuje o načelima za izračun godišnje članarine za svakog člana kao i o iznosu godišnje članarine, za koji su načela i odgovarajući iznosi utvrđeni u Prilogu 2. ovom statutu;

                           (g)

                           odobrava godišnja izvješća i financijske izvještaje CLARIN ERIC-a;

                           (h)

                           odobrava doprinos svakog člana CLARIN-u;

                           (i)

                           odobrava pristupanje novih članova i promatrača;

                           (j)

                           odlučuje o prestanku članstva i statusa promatrača;

                           (k)

                           odlučuje o likvidaciji CLARIN ERICA prema članku 27.

               8.3.

               Glavnu skupštinu saziva predsjednik putem obavijesti najmanje četiri tjedna unaprijed, a dnevni red se dostavlja najmanje dva tjedna prije sastanka. Članovi imaju pravo predložiti pitanja za dnevni red do tri tjedna prije sastanka. Sastanak Glavne skupštine može zatražiti najmanje 50 % članova te će se sastanak održati što je prije moguće, putem obavijesti od najmanje dva tjedna unaprijed.

               8.4.

               Glavna skupština bira predsjednika običnom većinom glasova. Predsjednik je službeni predstavnik člana. Predsjednik se bira na mandat od dvije godine i ne može obavljati tu dužnost više od dva uzastopna mandata. U slučaju da predsjednik podnese ostavku prije isteka mandata, Glavna skupština bira novog predsjednika.

               8.5.

               Glavna skupština bira potpredsjednika običnom većinom glasova. Potpredsjednik je službeni predstavnik člana. Potpredsjednik se bira na mandat od dvije godine i ne može obavljati tu dužnost više od dva uzastopna mandata. U slučaju da potpredsjednik podnese ostavku prije isteka mandata, Glavna skupština bira novog potpredsjednika. Potpredsjednik zamjenjuje predsjednika u slučaju njegove/njezine odsutnosti i u slučaju sukoba interesa.

               8.6.

               Ako službeni predstavnik ne može prisustvovati Glavnoj skupštini, član može ovlastiti drugog predstavnika iz istog subjekta, nacionalnog stručnjaka ili službenog predstavnika drugog člana da glasa u njegovo ime putem pismene i uredno potpisane punomoći, koja predsjedniku mora biti dostavljena do početka sastanka. Jedan predstavnik može imati najviše tri punomoći.

               8.7.

               Glavnom skupštinom predsjeda predsjednik, a u slučaju njegove odsutnosti potpredsjednik. Predsjednik ili osoba ovlaštena od strane predsjednika odgovorna je za ažuriranje Priloga 1. tako da on uvijek sadrži točan popis članova, promatrača i subjekata koji ih predstavljaju.

               8.8.

               Sve odluke donose se običnom većinom glasova, osim odluka o:

                           (a)

                           izmjenama statuta CLARIN ERIC-a;

                           (b)

                           nakon početnih pet godina, izmjenama Priloga 2. „Godišnja članarina”;

                           (c)

                           ukidanju CLARIN ERIC-a;

                           (d)

                           prestanku članstva ili statusa promatrača;

                           (e)

                           suspenziji ili razrješenju dužnosti izvršnog direktora i Upravnog vijeća.

               8.9.

               Odluke o sljedećim pitanjima donose se dvotrećinskom većinom:

                           (a)

                           izmjena statuta;

                           (b)

                           izmjena Priloga 2.;

                           (c)

                           suspenzija ili razrješenje dužnosti izvršnog direktora i Upravnog vijeća;

                           (d)

                           ukidanje CLARIN ERIC-a.

                     Svaka izmjena statuta podložna je odredbama utvrđenima u članku 11. Uredbe (EZ) br. 723/2009.

               8.10.

               Odluka o prestanku članstva ili statusa promatrača donosi se jednoglasno, ne računajući glas člana o kojem se glasa ni suzdržane glasove.

               8.11.

               Glasovanje se provodi tajno ako to zatraži netko od predstavnika. U slučaju neodlučenog rezultata glasovanja predsjednikov je glas odlučujući.

               8.12.

               Za kvorum Glavne skupštine potrebno je dvije trećine glasova. Predstavnici mogu biti prisutni fizički ili preko opunomoćenika, kako je opisano u članku 8.6. Glavna skupština može odlučiti da za sastanke koristi tehnologije kao što je video konferencija.

               8.13.

               Predsjednik može odlučiti za donošenje odluka koristiti pisani postupak. U takvim slučajevima, predsjednik ili osoba ovlaštena od strane predsjednika prosljeđuje prijedlog svim službenim predstavnicima u Glavnoj skupštini, koji potom u propisanom roku iznose svoje prigovore, izmjene ili namjeru suzdržavanja od glasovanja. Rok za odgovor ne smije biti kraći od 14 kalendarskih dana. U hitnim slučajevima, kada mjera koja se donosi mora biti odmah provedena, predsjednik može skratiti rok za odgovor na pet kalendarskih dana. Ako se u dozvoljenom roku ne iznese ni jedan prigovor, izmjena ili namjera suzdržavanja od glasovanja, prijedlog se prešutno usvaja. Ako službeni predstavnik iznese prigovor ili prijedlog izmjene, predsjednik može odlučiti izmijeniti prijedlog i vratiti ga u pisani postupak, ili staviti to pitanje na dnevni red slijedećeg sastanka Glavne skupštine.

      Članak 9.

   Znanstveni savjetodavni odbor

               9.1.

               Članove Znanstvenog savjetodavnog odbora imenuje Glavna skupština. Znanstveni savjetodavni odbor čine visoko stručni istraživači neovisni  (1) o CLARIN ERIC-u. U Znanstvenom savjetodavnom odboru moraju biti zastupljeni i pružatelji i korisnici usluga CLARIN ERIC-a.

               9.2.

               O broju članova Znanstvenog savjetodavnog odbora odlučuje Glavna skupština. Broj članova ne smije biti manji od pet ni veći od deset.

               9.3.

               Mandat članova Znanstvenog savjetodavnog odbora je tri godine, s mogućnošću još jednog mandata, o čemu odlučuje Glavna skupština.

               9.4.

               Znanstveni savjetodavni odbor doprinosi Glavnoj skupštini putem zahtijevanih i nezahtijevanih savjeta o strateškim pitanjima koja uključuju ali nisu ograničena na savjete o viziji, novim inicijativama, poslovnim planovima i osiguranju kvalitete. Znanstveni savjetodavni odbor može savjetovati Glavnu skupštinu o procjeni napretka rada i usluga koje pruža CLARIN ERIC.

               9.5.

               Predsjednika Znanstvenog savjetodavnog odbora bira Glavna skupština. Interni pravilnik Znanstvenog savjetodavnog odbora temelji se na modelu općeg internog pravilnika koji sastavlja Upravno vijeće. Interni pravilnik odobrava Upravno vijeće.

      Članak 10.

   Forum nacionalnih koordinatora

               10.1.

               Svaka država članica imenuje nacionalnog koordinatora. Nacionalni koordinator djeluje kao glavna veza između CLARIN ERIC-a i nacionalnog konzorcija.
               Nacionalni koordinatori osiguravaju da njihova zemlja poštuje politike i strategije Glavne skupštine za razvoj i korištenje CLARIN-a.

               10.1.1.

               Svaki član koji je međuvladina organizacija s operativnom strukturom imenuje koordinatora. Koordinator djeluje kao glavna veza između CLARIN ERIC-a i radnih jedinica međuvladine organizacije. Koordinator osigurava da njihova organizacija poštuje politike i strategije Glavne skupštine za razvoj i korištenje CLARIN-a. Dalje u tekstu ovog statuta izraz „nacionalni koordinator” također uključuje koordinatore koje su imenovale međuvladine organizacije.

               10.2.

               Forum nacionalnih koordinatora čine svi nacionalni koordinatori. Odgovornost Foruma nacionalnih koordinatora je koordinacija provedbe strategija koje je utvrdila Glavna skupština. Forum održava koherentnost i usklađenost unutar CLARIN-a te suradnju između članova.

               10.3.

               Predsjednik Foruma nacionalnih koordinatora bira se u skladu s internim pravilnikom Foruma. Predsjednik je po službenoj dužnosti član Upravnog vijeća.

               10.4.

               Interni pravilnik Foruma nacionalnih koordinatora temelji se na modelu općeg internog pravilnika koji sastavlja Upravno vijeće. Interni pravilnik odobrava Upravno vijeće.

      Članak 11.

   Izvršni direktor

               11.1.

               Glavna skupština imenuje izvršnog direktora CLARIN ERIC-a prema postupku koji je sama odredila. Izvršni direktor i Upravno vijeće zajedno čine zakonsko zastupništvo CLARIN ERIC-a. Izvršni direktor odgovoran je za svakodnevno upravljanje CLARIN ERIC-om. Izvršni direktor odgovoran je za provedbu odluke Glavne skupštine o izmjeni Priloga 2.

               11.2.

               Mandat izvršnog direktora je pet godina, s mogućnošću administrativnog produženja, tj. produženja bez natječaja, u trajanju do dvije godine, o čemu odlučuje Glavna skupština. Na kraju mandata od pet godina ili nakon što se mandat više ne može produžiti, objavljuje se novi javni poziv.

      Članak 12.

   Upravno vijeće

               12.1.

               Glavna skupština imenuje visoko stručne pojedince u Upravno vijeće. O broju članova Upravnog vijeća odlučuje Glavna skupština. Glavna skupština određuje postupak imenovanja. Kolektivna stručnost Upravnog vijeća obuhvaća upravljanje, tehničku infrastrukturu, jezične resurse i potrebe korisnika.

               12.2.

               Glavna skupština imenuje jednog člana Upravnog vijeća za zamjenika direktora. Zamjenik direktora zamjenjuje izvršnog direktora u slučaju njegove/njezine odsutnosti ili u slučaju sukoba interesa.

               12.3.

               Mandat članova Upravnog vijeća je tri godine, s mogućnošću još jednog mandata, o čemu odlučuje Glavna skupština.

               12.4.

               Upravno vijeće je, zajedno s izvršnim direktorom, izvršno tijelo CLARIN ERIC-a. Upravno vijeće odgovorno je za nesmetan rad CLARIN ERIC-a prema uputama i odlukama Glavne skupštine, kao i za povratne informacije ostalih vijeća i odbora.

               12.5.

               Upravno vijeće sastavlja opći model za interne pravilnike koji koriste sva vijeća i odbori navedeni u ovom statutu, i odobrava specifične pravilnike pojedinačnih vijeća i odbora. Upravno vijeće sastavlja vlastiti interni pravilnik temeljen na općem modelu.

               12.6.

               Izvršni direktor je predsjednik Upravnog vijeća.

      Članak 13.

   Stalni odbor za tehničke centre CLARIN-a

               13.1.

               Osniva se Stalni odbor za tehničke centre CLARIN-a. Stalni odbor za tehničke centre CLARIN-a čine direktori (ili predstavnici koje direktori imenuju) centara CLARIN-a koji su određeni kao ključni za rad CLARIN-a na temelju kriterija koje postavlja Upravno vijeće. Odluku o određivanju tehničkog centra kao ključnog za rad CLARIN-a donosi Glavna skupština.

               13.2.

               Stalni odbor za centre CLARIN-a osigurava usklađenost, koherenciju i stabilnost usluga infrastrukture kroz odluke o primjeni, kao i koordinaciju između centara i članova. Stalni odbor podnosi izvješća Forumu nacionalnih koordinatora i Upravnom vijeću. Predsjednik Stalnog odbora bira se po internom pravilniku Stalnog odbora. Predsjednik je po službenoj dužnosti član Upravnog vijeća.

               13.3.

               Stalni odbor služi kao forum za razmjenu ideja i iskustava CLARIN centara. Uloga Stalnog odbora je davanje savjeta i upućivanje zahtjeva i prijedloga CLARIN ERIC-u i nacionalnim koordinatorima kako bi se osigurala usklađenost, koherentnost i stabilnost usluga.

               13.4.

               Interni pravilnik Stalnog odbora temelji se na modelu općeg internog pravilnika koji sastavlja Upravno vijeće. Interni pravilnik odobrava Upravno vijeće.

      Članak 14.

   Radne skupine

               14.1.

               Upravno vijeće može osnivati i raspuštati radne skupine za poslove koji zahtijevaju poseban trud, a kojima se ne može baviti Upravno vijeće.

               14.2.

               Interni pravilnik radnih skupina temelji se na modelu općeg internog pravilnika koji sastavlja Upravno vijeće. Interni pravilnik odobrava Upravno vijeće.

      POGLAVLJE 5.

      FINANCIJE

      Članak 15.

   Proračunska načela i financijski izvještaji

               15.1.

               Financijska godina CLARIN ERIC-a počinje 1. siječnja i završava 31. prosinca svake godine.

               15.2.

               Sve stavke prihoda i rashoda ERIC-a uključene su u procjenu koja se sastavlja za svaku financijsku godinu, a prikazuje se u godišnjem proračunu. Godišnji se proračun sastavlja u skladu s načelima transparentnosti.

               15.3.

               Uz financijske izvještaje CLARIN ERIC-a prilaže se izvješće o upravljanju proračunskim sredstvima i financijskom upravljanju u financijskoj godini.

               15.4.

               CLARIN ERIC podliježe zahtjevima primjenjivog prava u vezi s pripremom, podnošenjem, revizijom i objavljivanjem financijskih izvještaja.

               15.5.

               CLARIN ERIC osigurava korištenje sredstava u skladu s načelima razumnog financijskog upravljanja.

               15.6.

               CLARIN ERIC vodi odvojenu evidenciju troškova i prihoda od svojih komercijalnih aktivnosti.

      Članak 16.

   Obveze

               16.1.

               CLARIN ERIC odgovara za svoje dugove.

               16.2.

               Članovi nisu zajedno odgovorni za dugove CLARIN ERIC-a.

               16.3.

               Financijske obveze članova za dugove CLARIN ERIC-a ograničene su na godišnji doprinos pojedinog člana, kako je određeno u Prilogu 2.

               16.4.

               CLARIN ERIC poduzima odgovarajuće mjere osiguranja za pokriće specifičnih rizika za izgradnju i rad CLARIN-a.

      POGLAVLJE 6.

      IZVJEŠĆIVANJE KOMISIJE

      Članak 17.

   Izvješćivanje Komisije

               17.1.

               CLARIN ERIC podnosi godišnje izvješće o aktivnosti, koje posebno sadržava znanstvene, operativne i financijske aspekte njegovih aktivnosti. Izvješće odobrava Glavna skupština i šalje Komisiji i relevantnim javnim tijelima u roku šest mjeseci nakon završetka odgovarajuće financijske godine. To je izvješće dostupno javnosti.

               17.2.

               CLARIN ERIC izvješćuje Komisiju o svim okolnostima koje prijete da će ozbiljno ugroziti ostvarenje zadaća CLARIN ERIC-a ili ometati CLARIN ERIC pri ispunjavanju uvjeta utvrđenih Uredbom (EZ) br. 723/2009.

      POGLAVLJE 7.

      POLITIKA

      Članak 18.

   Sporazumi s trećim osobama

               18.1.

               U slučajevima kada procijeni da je to korisno, CLARIN ERIC može sklopiti sporazum s trećim osobama, kao što su pojedinačne institucije, regije ili države nečlanice.

               18.2.

               Ako institucije iz država nečlanica ili ostale stranke navedene u članku 18.1. žele doprinijeti CLARIN ERIC-u svojom stručnošću, uslugama, jezičnim resursima i tehnologijom, CLARIN ERIC može s njima sklopiti sporazum. Sporazum određuje konkretnu uslugu/doprinos koji stranka daje, te određuje prava, pristojbu za pretplatu i ostale uvjete u vezi ovog doprinosa. Preduvjet je da su korisnici podataka, alata i usluga CLARIN-a u sustavu za provjeru vjerodostojnosti i autorizaciju korisnika.

      Članak 19.

   Politika pristupa za korisnike

               19.1.

               U vezi s pristupom za istraživače u državama članicama CLARIN-a, podaci, alati i usluge koje pruža CLARIN ERIN dostupni su svim zaposlenicima i studentima u istraživačkim zajednicama kao što su sveučilišta, istraživački centri, muzeji i istraživačke knjižnice, u skladu s autorizacijom pružatelja sadržaja i kroz provjeru vjerodostojnosti koju je odobrio CLARIN ERIC.

               19.2.

               U vezi s pristupom za istraživače u državama nečlanicama, istraživačka institucija plaća pristojbu za pretplatu u skladu s načelima određenima u Prilogu 2., koja svim zaposlenicima i studentima navedene institucije omogućava pristup podacima, alatima i uslugama CLARIN-a. Preduvjet je da se korisnici podataka, alata i usluga CLARIN-a nalaze u sustavu za provjeru vjerodostojnosti i autorizaciju korisnika koji zadovoljava uvjete CLARIN-a i koje je CLARIN ERIC odobrio.

               19.3.

               Drugim institucijama, tvrtkama i sličnim posebnim korisnicima, kao i samostalnim istraživačima koji ne pripadaju nekoj instituciji, pristup se može omogućiti uz naknadu. Preduvjet je da se korisnici podataka, alata i usluga CLARIN-a nalaze u sustavu za provjeru vjerodostojnosti i autorizaciju korisnika koji zadovoljava uvjete CLARIN-a i koje je CLARIN ERIC odobrio.

               19.4.

               Javni pristup je dozvoljen, osim ako su usluge ili resursi ograničeni uvjetima licenciranja koje nameće njihov vlasnik. Dozvoljen je pristup metapodacima, otvorenim izvorima i resursima slobodnog pristupa.

               19.5.

               Čak i ako je pristup dozvoljen prema člancima od 19.1. do 19.4., za pristup nekim uslugama vlasnik može zahtijevati naknadu.

      Članak 20.

   Politika znanstvenog vrednovanja

               20.1.

               CLARIN ERIC promiče istraživačke djelatnosti, te u pravilu omogućuje što slobodniji pristup istraživačkim podacima. Neovisno o ovom načelu, CLARIN ERIC promiče visokokvalitetna istraživanja i podržava kulturu „najbolje prakse” kroz aktivnosti osposobljavanja.
               Ako se pristup istraživačkim podacima ili alatima CLARIN-a mora ograničiti zbog kapaciteta pa se mora izvršiti selekcija projekata, znanstvena izvrsnost projektnih prijedloga ocjenjuje se na temelju stručnih pregleda neovisnih stručnjaka. Glavna skupština, uz savjetovanje Znanstvenog savjetodavnog odbora, odlučuje o kriterijima i postupcima selekcije. U tim se kriterijima uzima u obzir i da su određeni kapaciteti rezervirani za potpuno nove ideje koje možda još nisu u potpunosti sazrele ili postigle široko priznatu znanstvenu izvrsnost. Stručnjake koji pregledavaju projekte bira Upravno vijeće u skladu s politikom vrednovanja.

               20.2.

               Za procjenu CLARIN ERIC-a i njegovih rezultata je prema članku 9.4. odgovoran Znanstveni odbor.

      Članak 21.

   Politika širenja

               21.1.

               CLARIN ERIC promiče CLARIN i potiče istraživače na uključivanje u nove i inovativne projekte i na korištenje CLARIN-a u visokom obrazovanju.

               21.2.

               CLARIN ERIC u pravilu potiče istraživače da omoguće slobodan pristup rezultatima svojih istraživanja i zahtijeva od istraživača iz država članica da objave svoje rezultate putem CLARIN-a.

               21.3.

               Politika širenja obuhvaća različite ciljne skupine; CLARIN koristi nekoliko kanala kako bi dosegao svoju ciljanu publiku, kao što su internetski portali, glasila, radionice, prisutnost na konferencijama, članci u časopisima i dnevnim novinama.

      Članak 22.

   Politika zaštite prava intelektualnog vlasništva

               22.1.

               Prava intelektualnog vlasništva za rezultate koje je ostvario CLARIN ERIC pripadaju CLARIN ERIC-u i njima upravlja Upravno vijeće.

               22.2.

               U pravilu se daje prednost načelima otvorenog izvora i slobodnog pristupa.

               22.3.

               CLARIN ERIC daje smjernice (uključujući i putem internetske stranice) istraživačima kako bi se osiguralo da istraživanja koja se provode koristeći resurse koji su dostupni putem CLARIN ERIC-a budu provedena u okviru koji priznaje prava vlasnika podataka i privatnost pojedinaca.

               22.4.

               CLARIN ERIC osigurava suglasnost korisnika s uvjetima kojima se uređuje pristup i odgovarajuće mjere sigurnosti u pogledu interne pohrane i rukovanja.

               22.5.

               CLARIN ERIC raspolaže precizno određenim mehanizmima za istraživanje navodnih narušavanja mjera sigurnosti i kršenja povjerljivosti istraživačkih podataka.

      Članak 23.

   Politika zapošljavanja, uključujući jednake mogućnosti

               23.1.

               CLARIN ERIC je poslodavac koji poštuje načela jednakih mogućnosti. Ugovori o zapošljavanju moraju poštovati nacionalno pravo države u kojoj je osoblje zaposleno.

               23.2.

               CLARIN ERIC za svaku zadaću bira najboljeg kandidata bez obzira na podrijetlo, nacionalnost, vjeru ili spol.

      Članak 24.

   Politika nabave i oslobođenje od poreza

               24.1.

               CLARIN ERIC prema kandidatima za nabavu i ponuditeljima postupa jednako i bez diskriminacije, bez obzira na to jesu li iz Unije ili ne. Politika nabave CLARIN ERIC-a poštuje načela transparentnosti, nediskriminacije i tržišnog natjecanja. Budući da je infrastruktura CLARIN-a raspodijeljena, nabavu djelomično provode članovi pojedinačno, poštujući svoje nacionalne propise i postupke u javnoj nabavi, a djelomično sam CLARIN ERIC.

               24.2.

               Upravno vijeće odgovorno je za svu javnu nabavu CLARIN ERIC-a. Sve ponude se na odgovarajući način objavljuju na internetskoj stranici CLARIN ERIC-a, te na državnim područjima država članica i promatrača. Za iznose javne nabave veće od 200 000 EUR, CLARIN ERIC ravna se načelima direktiva EU-a o javnoj nabavi i naknadno primjenjivim nacionalnim zakonodavstvom. Odluka o dodjeli ugovora za javnu nabavu javno se objavljuje zajedno s punim obrazloženjem. Glavna skupština donosi Provedbena pravila koja određuju sve potrebne pojedinosti o točnim postupcima i kriterijima za nabavu.

               24.3.

               Nabava koju provode članovi i promatrači, a koja se odnosi na aktivnosti CLARIN-a, obavlja se tako da se vodi računa o potrebama CLARIN ERIC-a, tehničkim uvjetima i specifikacijama koje izdaju nadležna tijela.

               24.4.

               Porezna oslobođenja koja se temelje na članku 143. stavku 1. točki (g) i članku 151. stavku 1. točki (b) Direktive Vijeća 2006/112/EZ  (2) te u skladu s člancima 50. i 51. Provedbene uredbe Vijeća (EU) br. 282/2011  (3) ograničena su na porez na dodanu vrijednost za robu i usluge koje su namijenjene CLARIN ERIC-u za službenu upotrebu, a čija vrijednost premašuje iznos od 250 EUR, i koje u potpunosti plaća i nabavlja CLARIN ERIC. Ova porezna oslobođenja ne vrijede za nabavu koju provode članovi pojedinačno. Dodatna ograničenja se ne primjenjuju.

      Članak 25.

   Politika postupanja s podacima

               25.1.

               CLARIN ERIC u pravilu daje prednost načelima otvorenog izvora i slobodnog pristupa, ali se poštuju i postojeće licencije.

               25.2.

               CLARIN ERIC omogućuje javni pristup svim jezičnim resursima i alatima putem opisa ključnih metapodataka.

      POGLAVLJE 8.

      TRAJANJE, LIKVIDACIJA, SPOROVI, ODREDBE O OSNIVANJU

      Članak 26.

   Trajanje

               26.1.

               CLARIN ERIC osniva se na neodređeno vrijeme.

      Članak 27.

   Likvidacija

               27.1.

               Odluku o likvidaciji CLARIN ERIC-a donosi Glavna skupština u skladu s člancima 8.2. i 8.8.

               27.2.

               Bez nepotrebnog odgađanja, a u svakom slučaju u roku od 10 dana nakon donošenja odluke o likvidaciji CLARIN ERIC-a, CLARIN ERIC obavješćuje Europsku komisiju o toj odluci.

               27.3.

               Sredstva preostala nakon otplate dugova CLARIN ERIC-a raspodjeljuju se među članovima proporcionalno njihovim akumuliranim godišnjim doprinosima CLARIN ERIC-u određenima u Prilogu 2. U skladu s člankom 16.3., obveze koje nisu namirene sredstvima CLARIN ERIC-a raspodjeljuju se među članovima proporcionalno njihovim godišnjim doprinosima CLARIN ERIC-u određenima u Prilogu 2.

               27.4.

               Bez nepotrebnog odgađanja, a u svakom slučaju u roku od 10 dana od zaključenja postupka likvidacije, CLARIN ERIC o tome obavješćuje Komisiju.

               27.5.

               CLARIN ERIC prestaje postojati na dan kada Europska komisija objavi odgovarajuću obavijest u Službenom listu Europske unije.

      Članak 28.

   Primjenjivo pravo

               28.1.

               Za CLARIN ERIC se sljedećim redoslijedom primjenjuje:

                           (a)

                           pravo Unije, posebno Uredba (EZ) br. 723/2009;

                           (b)

                           nizozemsko pravo, u slučajevima koji nisu obuhvaćeni (ili koji su djelomično obuhvaćeni) pravom Unije;

                           (c)

                           ovaj statut.

      Članak 29.

   Sporovi

               29.1.

               Sud Europske unije nadležan je za sudske sporove među članovima u vezi s CLARIN ERIC-om, između članova i CLARIN ERIC-a, te za svaki spor u kojem je Unija stranka.

               29.2.

               Zakonodavstvo Unije o nadležnosti primjenjuje se na sporove između CLARIN ERIC-a i trećih osoba. U slučajevima koji nisu obuhvaćeni zakonodavstvom Unije, nizozemsko pravo određuje nadležni sud za rješavanje takvih sporova.

      Članak 30.

   Dostupnost statuta

               30.1.

               Valjana verzija statuta u svako je vrijeme javno dostupna na internetskoj stranici CLARIN ERIC-a i u zakonskom sjedištu.

      Članak 31.

   Odredbe o osnivanju

               31.1.

               Konstitutivni sastanak Glavne skupštine saziva se u državi domaćinu što je prije moguće, ali ne kasnije od 45 kalendarskih dana od stupanja na snagu odluke Komisije o osnivanju CLARIN ERIC-a.

               31.2.

               Država domaćin obavješćuje članove utemeljitelje o eventualnim posebnim hitnim pravnim postupcima koji se moraju provesti u ime CLARIN ERIC-a prije održavanja konstitutivnog sastanka. Ako član utemeljitelj ne uloži prigovor u roku od 5 radnih dana od primitka obavijesti, osoba koja je za to propisno ovlaštena od države domaćina provodi pravni postupak.

      (1)  Neovisni znači da nisu u sukobu interesa.

      (2)  SL L 347, 11.12.2006., str. 1.-118.

      (3)  SL L 77, 23.3.2011., str. 1.-22.
   Prilog 1.

      POPIS ČLANOVA I PROMATRAČA

   U ovom Prilogu su navedeni članovi i promatrači, te subjekti koji ih predstavljaju.
   Ažurirano: 20. rujna 2010.

      Članovi

               Država ili međuvladina organizacija

               Subjekt koji je predstavlja

               Republika Austrija

               Austrijsko savezno ministarstvo znanosti i istraživanja (BMWF)

               Republika Bugarska

               Ministarstvo obrazovanja, mladih i znanosti

               Češka Republika

               Ministarstvo obrazovanja, mladih i sporta (MEYS)

               Kraljevina Danska

               Danska agencija za znanost, tehnologiju i inovacije (DASTI)

               Nizozemska jezična unija

               Glavni tajnik

               Republika Estonija

               Ministarstvo obrazovanja i istraživanja

               Savezna Republika Njemačka

               Njemačko savezno ministarstvo za obrazovanje i istraživanje (BMBF)

               Kraljevina Nizozemska

               Nizozemska organizacija za znanstvena istraživanja (NWO)

               Republika Poljska

      Promatrači

               Država ili međuvladina organizacija

               Subjekt koji je predstavlja

         Prilog 2.

      GODIŠNJA ČLANARINA

      Načela

   Za početno razdoblje od pet godina, dolje opisana načela koriste se za izračunavanje godišnjih gotovinskih doprinosa članova, promatrača i pojedinačnih institucija u državama nečlanicama koje se žele pridružiti CLARIN ERIC-u. Glavna skupština može također sklopiti posebne sporazume o suradnji s trećim osobama. Prije isteka početnih pet godina Glavna skupština odlučuje o načinu izračuna za sljedeća razdoblja.
   Načela su:

               (a)

               početni okvirni proračun je 1 000 000 EUR godišnje, temeljeno na procjeni sudjelovanja 2/3 od 26 zemalja koje su zastupljene u konzorciju za pripremnu fazu CLARIN-a; ako se više članova pridruži, Glava skupština može odlučiti smanjiti doprinose ili povećati razinu aktivnosti;

               (b)

               doprinos Nizozemske kao države domaćina za prvu godinu je 250 000 EUR;

               (c)

               maksimalni doprinos ostalih članova za prvu godinu je 200 000 EUR;

               (d)

               minimalni doprinos članova za prvu godinu je 11 800 EUR;

               (e)

               doprinos za svakog člana određuje se za razdoblje od pet godina, s godišnjim povećanjem od 2 % radi naknade inflacije i rasta troškova. Točan iznos za svakog člana naveden je u tablici dolje;

               (f)

               članovi koji se pridruže u kasnijim godinama plaćaju indeksirani doprinos određen za tu godinu;

               (g)

               promatrači plaćaju najmanji indeksirani doprinos za članstvo, koji je naveden u tablici dolje;

               (h)

               pojedinačne institucije u državama nečlanicama plaćaju najmanji indeksirani doprinos za članstvo, koji je naveden u tablici dolje;

               (i)

               doprinos Nizozemske jezične unije je 28 600 EUR, na temelju flamanskog udjela u bruto domaćem proizvodu Unije (što iznosi 23 600 EUR), plus dodatni iznos od 5 000 EUR kao posebni doprinos Nizozemske jezične unije (kao međunarodne organizacije);

               (j)

               doprinos subjekata koji se pridruže tijekom godine proporcionalan je broju preostalih mjeseci u toj godini, počevši s prvim danom mjeseca pridruženja;

               (k)

               doprinosi se temelje na postotku BDP-a te zemlje u 2010. godini u bruto domaćem proizvodu Unije u toj godini (prema podacima Eurostat-a), prema sljedećoj formuli:

      Postotak bruto domaćeg proizvoda Unije zaokružuje se na sljedeći cijeli broj (prema GORE ako je manji od 5, inače prema DOLJE) i množi se s minimalnim doprinosom, kao u sljedećoj tablici:

               % BDP-a EU-a

               zaokruženo

               Doprinos u eurima

               ≤ 1

               1

               11 800

               > 1 i ≤ 2

               2

               23 600

               > 2 i ≤ 3

               3

               35 400

               > 3 i ≤ 4

               4

               47 200

               > 5 i ≤ 6

               5

               59 000

               > 6 i ≤ 7

               6

               70 800

               itd.

               …

               …

               ≥ 16 i < 17

               16

               188 800

               ≥ 17

               n.d.

               200 000

         Godišnja članarina za članove koji se u početku nisu obvezali na pet godina veća je za 25 % sve dok se ne obvežu za preostalo razdoblje. Ako se član obveže na ostatak razdoblja od pet godina, ili ako ostane član pet godina, poduzimaju se mjere kako član ne bi platio ukupno više od normalne članarine za tih pet godina.
   Donja tablica i ukupni iznosi u njoj uključuju 33 potencijalna europska člana.

      Iznosi za članove koji su se obvezali na pet godina

               Član
               (potencijalni)

               % BDP-
               EU-a iz 2010.

               Osnovni doprinos

               s godišnjim povećanjem od 2 %

               Iznos

               2012. g.

               2013. g.

               2014. g.

               2015. g.

               2016. g.

               2012. -16. g.

               Island

               0,10

               11 800

               11 800

               12 036

               12 277

               12 522

               12 773

                  61 408

               Cipar

               0,10

               11 800

               11 800

               12 036

               12 277

               12 522

               12 773

                  61 408

               Estonija

               0,10

               11 800

               11 800

               12 036

               12 277

               12 522

               12 773

                  61 408

               Malta

               0,10

               11 800

               11 800

               12 036

               12 277

               12 522

               12 773

                  61 408

               Latvija

               0,10

               11 800

               11 800

               12 036

               12 277

               12 522

               12 773

                  61 408

               Litva

               0,20

               11 800

               11 800

               12 036

               12 277

               12 522

               12 773

                  61 408

               Bugarska

               0,30

               11 800

               11 800

               12 036

               12 277

               12 522

               12 773

                  61 408

               Luksemburg

               0,30

               11 800

               11 800

               12 036

               12 277

               12 522

               12 773

                  61 408

               Slovenija

               0,30

               11 800

               11 800

               12 036

               12 277

               12 522

               12 773

                  61 408

               Hrvatska

               0,40

               11 800

               11 800

               12 036

               12 277

               12 522

               12 773

                  61 408

               Slovačka

               0,50

               11 800

               11 800

               12 036

               12 277

               12 522

               12 773

                  61 408

               Mađarska

               0,80

               11 800

               11 800

               12 036

               12 277

               12 522

               12 773

                  61 408

               Rumunjska

               1,00

               11 800

               11 800

               12 036

               12 277

               12 522

               12 773

                  61 408

               Češka

               1,20

               23 600

               23 600

               24 072

               24 553

               25 045

               25 545

                  122 815

               Irska

               1,30

               23 600

               23 600

               24 072

               24 553

               25 045

               25 545

                  122 815

               Portugal

               1,40

               23 600

               23 600

               24 072

               24 553

               25 045

               25 545

                  122 815

               Finska

               1,50

               23 600

               23 600

               24 072

               24 553

               25 045

               25 545

                  122 815

               NJU/Flandrija

               1,68

               28 600

               28 600

               29 172

               29 755

               30 351

               30 958

                  148 836

               Danska

               1,90

               23 600

               23 600

               24 072

               24 553

               25 045

               25 545

                  122 815

               Grčka

               1,90

               23 600

               23 600

               24 072

               24 553

               25 045

               25 545

                  122 815

               Austrija

               2,30

               35 400

               35 400

               36 108

               36 830

               37 567

               38 318

                  184 223

               Norveška

               2,60

               35 400

               35 400

               36 108

               36 830

               37 567

               38 318

                  184 223

               Belgija

               2,90

               35 400

               35 400

               36 108

               36 830

               37 567

               38 318

                  184 223

               Švedska

               2,90

               35 400

               35 400

               36 108

               36 830

               37 567

               38 318

                  184 223

               Poljska

               2,90

               35 400

               35 400

               36 108

               36 830

               37 567

               38 318

                  184 223

               Švicarska

               3,30

               35 400

               35 400

               36 108

               36 830

               37 567

               38 318

                  184 223

               Turska

               4,70

               59 000

               59 000

               60 180

               61 384

               62 611

               63 863

                  307 038

               Nizozemska

               4,80

               250 000

               250 000

               255 000

               260 100

               265 302

               270 608

                  1 301 010

               Španjolska

               8,70

               94 400

               94 400

               96 288

               98 214

               100 178

               102 182

                  491 261

               Italija

               12,80

               141 600

               141 600

               144 432

               147 321

               150 267

               153 272

                  736 892

               Ujedinjena Kraljevina

               14,00

               165 200

               165 200

               168 504

               171 874

               175 312

               178 818

                  859 707

               Francuska

               16,10

               188 800

               188 800

               192 576

               196 428

               200 356

               204 363

                  982 523

               Njemačka

               20,60

               200 000

               200 000

               204 000

               208 080

               212 242

               216 486

                  1 040 808

               UKUPNO

               1 635 000

               1 635 000

               1 667 700

               1 701 054

               1 735 075

               1 769 777

               8 508 606


Odluka Komisije od 12/11/2014 u kojoj se određuje koncentracija kompatibilna sa zajedničkim tržištem (Predmet br. COMP/M.7342 - ALCOA / FIRTH RIXSON) prema Uredbi Vijeća (EZ) br. 139/2004 (Samo je engleski tekst vjerodostojan)


title: 2005/755/EZ: Odluka Komisije od 25. listopada 2005. o izmjeni odluka 2005/92/EZ i 2005/93/EZ u vezi s izvozom određenih proizvoda u treće zemlje (priopćena pod brojem dokumenta C(2005) 4134)  Tekst značajan za EGP

text:
               03/Sv. 51

               HR

               Službeni list Europske unije

               69

         32005D0755

               L 284/8

               SLUŽBENI LIST EUROPSKE UNIJE

         ODLUKA KOMISIJE
   od 25. listopada 2005.
   o izmjeni odluka 2005/92/EZ i 2005/93/EZ u vezi s izvozom određenih proizvoda u treće zemlje
   (priopćena pod brojem dokumenta C(2005) 4134)
   (Tekst značajan za EGP)
   (2005/755/EZ)
   KOMISIJA EUROPSKIH ZAJEDNICA,
   uzimajući u obzir Ugovor o osnivanju Europske zajednice,
   uzimajući u obzir Direktivu Vijeća 97/78/EZ od 18. prosinca 1997. o utvrđivanju načela organizacije veterinarskih pregleda proizvoda koji ulaze u Zajednicu iz trećih zemalja (1), a posebno njezin članak 12. stavak 12. i članak 13. stavak 6.,
   uzimajući u obzir Direktivu Vijeća 2002/99/EZ od 16. prosinca 2002. o utvrđivanju zdravstvenih pravila za životinje kojima se uređuje proizvodnja, prerada, stavljanje u promet i unošenje proizvoda životinjskog podrijetla namijenjenih prehrani ljudi (2), a posebno njezin članak 13. stavak 3.,
   budući da:

               (1)

               Direktivom 97/78/EZ utvrđuju se zahtjevi za veterinarske preglede pošiljaka određenih proizvoda životinjskog podrijetla koje dolaze iz trećih zemalja te se propisuje, inter alia, skladištenje u carinskim skladištima, slobodnim zonama, slobodnim skladištima ili prostorijama subjekata koji opskrbljuju prijevozna sredstva u međunarodnom pomorskom prometu za proizvode koji nisu u skladu s uvjetima zdravlja životinja Zajednice za uvoz.

               (2)

               Direktivom Vijeća 2002/99/EZ propisuje se da države članice poduzimaju mjere kako bi osigurale da se od 1. siječnja 2005. proizvodi životinjskog podrijetla namijenjeni prehrani ljudi uvoze iz trećih zemalja isključivo ako su u skladu s pravilima iz navedene Direktive.

               (3)

               Odlukom Komisije 2005/92/EZ od 2. veljače 2005. u vezi s uvjetima zdravlja životinja, certificiranja i prijelaznim odredbama s obzirom na unos i razdoblje skladištenja pošiljaka određenih proizvoda životinjskog podrijetla u slobodnim zonama, slobodnim skladištima i prostorijama subjekata koji opskrbljuju pomorska prijevozna sredstva u prekograničnom prometu u Zajednici (3) i Odlukom Komisije 2005/93/EZ od 2. veljače 2005. u vezi s prijelaznim odredbama s obzirom na uvoz i razdoblje skladištenja za pošiljke određenih proizvoda životinjskog podrijetla u carinskim skladištima u Zajednici (4), predviđa se daljnje skladištenje tijekom prijelaznog razdoblja do 1. siječnja 2006. onih proizvoda koji nisu u skladu s pravilima Zajednice za zdravlje životinja, a koji su uneseni u Zajednicu prije 1. siječnja 2005., dok se proizvodi ne pošalju na svoje završno odredište u treću zemlju.

               (4)

               Postoji stvarni rizik da proizvodi koji se skladište u Zajednici, a nisu u skladu s uvjetima Zajednice za zdravlje životinja, mogu postati značajna prijetnja zdravlju životinja u Zajednici i susjednim trećim zemljama te da se isti mogu poslati u treće zemlje bez pristanka nadležnog veterinarskog tijela treće zemlje odredišta ili provoza.

               (5)

               Odlukama 2005/92/EZ i 2005/93/EZ propisuje se da se od 1. siječnja 2006. trebaju uništiti sve pošiljke s proizvodima na koje se odnose ove odluke, a koje su ostale u skladištu. Da bi se Zajednica i susjedne treće zemlje zaštitile u razdoblju do tog uništavanja, treba uspostaviti jače kontrole kako bi se osiguralo da pošiljke koje nisu u potpunosti u skladu s pravilima Zajednice za zdravlje životinja, a otpremljene su iz skladišta u Zajednici, imaju izričit pristanak treće zemlje odredišta i bilo koje treće zemlje provoza.

               (6)

               Odluke 2005/92/EZ i 2005/93/EZ prema tome se trebaju izmijeniti tako da se dozvoli premještanje proizvoda obuhvaćenih navedenim odlukama u treću zemlju odredišta ili provoza preko treće zemlje, ili pak premještanje u plovila namijenjena međunarodnom pomorskom prijevozu, samo s izričitim pisanim odobrenjem nadležnog tijela tih država ili odgovornog časnika na plovilu.

               (7)

               Primjereno je osigurati da osoba odgovorna za premještanje navedenih proizvoda dobije i priloži potrebna pisana odobrenja nadležnom tijelu države članice u kojoj se proizvodi skladište, prije nego što nadležno tijelo dopusti izlazak proizvoda prema krajnjem odredištu ili provoz prema takvom odredištu.

               (8)

               Mjere utvrđene ovom Odlukom u skladu su s mišljenjem Stalnog odbora za prehrambeni lanac i zdravlje životinja,

         DONIJELA JE OVU ODLUKU:
   Članak 1.
   Odluka 2005/92/EZ izmjenjuje se kako slijedi:

               1.

               Umeće se članak 2.a:
               „Članak 2.a
               Države članice osiguravaju da se niti jednoj pošiljci s proizvodima iz članka 1. koju ne prati odgovarajući certifikat o zdravlju životinja i koja se trenutačno skladišti u slobodnoj zoni, slobodnom skladištu ili prostorijama subjekata koji opskrbljuje prijevozna sredstva u međunarodnom pomorskom prometu u državi članici, ne dopusti izlazak iz skladišta i premještanje do izlazne granične inspekcijske postaje za daljnji prijevoz do odredišta, osim ako osoba odgovorna za takvu pošiljku ne priloži pisano odobrenje kojim se potvrđuje da će unos ili provoz takvih proizvoda biti prihvaćen na njezinom državnom području ili na plovilu, a izdaje ga:

                           i.

                           nadležno tijelo treće odredišne i bilo koje provozne države; ili

                           ii.

                           odgovorni časnik na plovilu koje se opskrbljuje.”

               2.

               U članku 3., drugi stavak zamjenjuje se sljedećim:
               „Sve troškove takvog uništavanja dužna je podmiriti osoba odgovorna za pošiljku.”

         Članak 2.
   Odluka 2005/93/EZ izmjenjuje se kako slijedi:

               1.

               Umeće se članak 1.a:
               „Članak 1.a
               Države članice osiguravaju da se niti jednoj pošiljci s proizvodima iz članka 1. koju ne prati odgovarajući certifikat o zdravlju životinja i koja se trenutačno skladišti u carinskim skladištima u državi članici ne dopusti izlazak iz skladišta i premještanje do izlazne granične inspekcijske postaje za daljnji prijevoz do odredišta, osim ako osoba odgovorna za takvu pošiljku ne priloži pisano odobrenje nadležnog tijela odredišne države i bilo koje treće provozne države, kojim se potvrđuje da će unos ili provoz takvih proizvoda biti prihvaćen na njenom državnom području.”

               2.

               U članku 2., drugi stavak zamjenjuje se sljedećim:
               „Sve troškove takvog uništavanja dužna je podmiriti osoba odgovorna za pošiljku.”

         Članak 3.
   Ova je Odluka upućena državama članicama.

      Sastavljeno u Bruxellesu 25. listopada 2005.

            Za Komisiju

         Markos KYPRIANOU

            Član Komisije

      (1)  SL L 24, 30.1.1998., str. 9. Direktiva kako je zadnje izmijenjena Uredbom (EZ) br. 882/2004 Europskog parlamenta i Vijeća (SL L 165, 30.4.2004., str. 1.). Ispravljena verzija: SL L 191, 28.5.2004., str. 1.

      (2)  SL L 18, 23.1.2003., str. 11.

      (3)  SL L 31, 4.2.2005., str. 62.

      (4)  SL L 31, 4.2.2005., str. 64.


title: 1999/879/EZ: Odluka Vijeća od 17. prosinca 1999. o stavljanju na tržište i primjeni goveđeg somatotropina (BST) i o stavljanju izvan snage Odluke 90/218/EEZ

text:
               03/Sv. 60

               HR

               Službeni list Europske unije

               12

         31999D0879

               L 331/71

               SLUŽBENI LIST EUROPSKE UNIJE

         ODLUKA VIJEĆA
   od 17. prosinca 1999.
   o stavljanju na tržište i primjeni goveđeg somatotropina (BST) i o stavljanju izvan snage Odluke 90/218/EEZ
   (1999/879/EZ)
   VIJEĆE EUROPSKE UNIJE,
   uzimajući u obzir Ugovor o osnivanju Europske zajednice, a posebno njegov članak 37.,
   uzimajući u obzir prijedlog Komisije,
   uzimajući u obzir mišljenje Europskog parlamenta (1),
   uzimajući u obzir mišljenje Gospodarskog i socijalnog odbora (2),
   budući da:

               (1)

               Odluka Vijeća 90/218/EEZ od 25. travnja 1990. o stavljanju na tržište i primjeni goveđeg somatotropina (BST) (3), navodi u članku 1. da države članice moraju osigurati da, do 31. prosinca 1999., ni u kom slučaju ne dopuste stavljanje na tržište goveđeg somatotropina u svrhu prodaje i primjene u mliječnih krava na njihovom teritoriju.

               (2)

               Na temelju članka 2. stavka 2. te Odluke, Vijeće je naložilo Komisiji da povjeri radnoj grupi neovisnih znanstvenika, u suradnji s državama članicama, zadaću procjene učinaka uporabe BST-a, uzimajući u obzir mišljenje Odbora za veterinarsko-medicinske proizvode, a posebno u odnosu na učinak uporabe ovog proizvoda u slučajevima mastitisa.

               (3)

               Članak 2. stavak 1. te Odluke državama članicama omogućio je provedbu ograničenih praktičnih testova uporabe goveđeg somatotropina, pod kontrolom službenog veterinara, kako bi se došlo do bilo kakvog znanstvenog podatka koji bi Vijeće moglo uzeti u obzir pri donošenju konačne odluke. Komisija nije primila nikakve informacije o takvim testovima, i obzirom na zabranu predviđenu ovom Odlukom, daljnje odobravanje takvih testova nije potrebno.

               (4)

               Protokol o zaštiti i dobrobiti životinja priložen Ugovoru poziva Zajednicu i države članice da pri oblikovanju i provedbi poljoprivredne politike Zajednice posvete punu pozornost zahtjevima zdravlja i dobrobiti životinja.

               (5)

               Odlukom 78/923/EEZ (4), Zajednica je odobrila Europsku konvenciju o zaštiti životinja koje se drže u svrhu proizvodnje (dalje u tekstu „Konvencija”) i uložila odobrenje; sve države članice su također ratificirale ovu Konvenciju.

               (6)

               Direktiva Vijeća 98/58/EZ od 20. travnja 1998. o zaštiti životinja koje se drže u svrhu proizvodnje (5) u točki 18. Priloga navodi da se životinjama ne daju nikakve druge tvari osim onih u terapeutske ili profilaktičke svrhe, osim ako nije znanstvenim studijama o dobrobiti životinja ili stečenom iskustvu dokazano da djelovanje te tvari nije štetno za zdravlje ili dobrobit životinje.

               (7)

               BST se ne proizvodi da bi se kod goveda koristio u terapeutske svrhe, već samo da bi povećao proizvodnju mlijeka.

               (8)

               Znanstveni odbor za zdravlje i dobrobit životinja (SCAWAH) je 10. ožujka 1999. usvojio svoje izvješće o aspektima uporabe goveđeg somatotropina na dobrobiti životinja, te navodi da BST povećava rizik od kliničkog mastitisa kao i trajanje liječenja mastitisa, zatim da povećava pojavu poremećaja papaka i nogu te može negativno utjecati na reprodukciju kao i uzrokovati jake reakcije na mjestu ubrizgavanja.

               (9)

               Važno je za zdravlje i produktivnost mliječnih goveda da su podvrgnuta minimalnom stresu koji može voditi do porasta bolesti kao što je mastitis, lezije papaka i reakcije na mjestu ubrizgavanja injekcije, sukladno mišljenju SCAWAH-a, da je uporaba BST-a pokazala kako vodi do porasta ovih stanja, koja su i bolna i izazivaju slabljenje, te mogu narušiti dobrobit i povećati pobol životinja. SCAWAH stoga smatra da se BST ne smije koristiti u mliječnih krava,

         DONIJELO JE OVU ODLUKU:
   Članak 1.
   Od trenutka stupanja na snagu ove Odluke, države članice osiguravaju da se stavljanje na tržište goveđeg somatotropina na teritoriju Zajednice ili unutar područja njezine pravne nadležnosti, u svrhu prodaje i primjene u mliječnih krava, svim sredstvima zabranjuje.
   Članak 2.
   Poduzetnici koji kupuju ili proizvode tvari s goveđim somatotropinom i poduzetnici koji su odobreni za trgovinu bilo kojom količinom, moraju voditi detaljnu evidenciju, kronološkim redom, o proizvedenim ili nabavljenim količinama i onima prodanima ili upotrijebljenima u svrhe drukčije od stavljanja na tržište sukladno članku 1., o imenima osoba kojima su te količine prodane ili od kojih su kupljene. Gore navedene informacije moraju biti dostupne nadležnom tijelu na njihov zahtjev, a u slučaju računalno vođene evidencije, u tiskanom obliku.
   Članak 3.
   Zabrana iz članka 1. se ne odnosi na proizvodnju goveđeg somatotropina u državama članicama, ili na uvoz, u svrhu izvoza u treće zemlje.
   Članak 4.
   Odluka 90/218/EEZ stavlja se izvan snage.
   Članak 5.
   Ova Odluka stupa na snagu od 1. siječnja 2000.
   Članak 6.
   Ova je Odluka upućena državama članicama.

      Sastavljeno u Bruxellesu 17. prosinca 1999.

            Za Komisiju

            Predsjednik

         K. HEMILÄ

      (1)  Mišljenje dostavljeno 16. prosinca 1999. (još nije objavljeno u Službenom listu).

      (2)  Mišljenje dostavljeno 9. prosinca 1999. (još nije objavljeno u Službenom listu).

      (3)  SL L 116, 8.5.1990., str. 27. Odluka kako je zadnje izmijenjena Odlukom 94/936/EZ (SL L 366, 31.12.1994., str. 19.).

      (4)  SL L 323, 17.11.1978., str. 12.

      (5)  SL L 221, 8.8.1998., str. 23.


Odluka Komisije od 02/12/2015 u kojoj se određuje koncentracija kompatibilna sa zajedničkim tržištem (Predmet br. COMP/M.7791 - AVIVA / PSP / PROPERTY PORTFOLIO JV) prema Uredbi Vijeća (EZ) No 139/2004 (Vjerodostojan je samo tekst na engleskom jeziku)


Odluka Komisije od 22/06/2015 u kojoj se određuje koncentracija kompatibilna sa zajedničkim tržištem (Predmet br. COMP/M.7628 - PERMIRA / CPPIB / INFORMATICA) prema Uredbi Vijeća (EZ) br. 139/2004 (Samo je engleski tekst vjerodostojan)


title: 92/245/EEZ: Odluka Komisije od 14. travnja 1992. o uvjetima zdravlja životinja i veterinarskom certifikatu za uvoz mesnih proizvoda iz Tunisa i o izmjeni Odluke Vijeća 79/542/EEZ i Odluke Komisije 91/449/EEZ

text:
               03/Sv. 029

               HR

               Službeni list Europske unije

               76

         31992D0245

               L 124/42

               SLUŽBENI LIST EUROPSKE UNIJE

               14.04.1992.

      ODLUKA KOMISIJE

   od 14. travnja 1992.
   o uvjetima zdravlja životinja i veterinarskom certifikatu za uvoz mesnih proizvoda iz Tunisa i o izmjeni Odluke Vijeća 79/542/EEZ i Odluke Komisije 91/449/EEZ
   (92/245/EEZ)
   KOMISIJA EUROPSKIH ZAJEDNICA,
   uzimajući u obzir Ugovor o osnivanju Europske ekonomske zajednice,
   uzimajući u obzir Direktivu Vijeća 72/462/EEZ od 12. prosinca 1972. o problemima zdravlja i veterinarskoj inspekciji pri uvozu goveda, ovaca, koza, svinja i svježeg mesa iz trećih zemalja (1), kako je zadnje izmijenjena Uredbom (EEZ) br. 3763/91 (2), a posebno njezine članke 21.a i 22.,
   budući da Odluka Vijeća 79/542/EEZ (3), kako je zadnje izmijenjena Odlukom Komisije 92/162/EEZ (4), sastavlja popis trećih zemalja iz kojih države članice odobravaju uvoz goveda, svinja i kopitara, svježeg mesa i proizvoda od mesa; budući da je ovaj popis bio nadopunjen Odlukom Komisije 91/361/EEZ (5) dodavanjem, inter alia, Tunisa u svrhu dopuštanja uvoza mesnih proizvoda koji su obrađeni u hermetički zatvorenom pakiranju do vrijednosti tri ili više F0;
   budući da Odluka Komisije 91/449/EEZ (6), kako je zadnje izmijenjena Odlukom 91/244/EEZ (7), predviđa veterinarske certifikate o stanju uzorka koji se odnose na proizvode od mesa uvezene iz trećih zemalja;
   budući da se, prateći veterinarsku misiju Zajednice, čini da je bez obzira na stanje u vezi sa zdravljem životinja Tunis dovoljno pokriven dobro strukturiranom i organiziranom veterinarskom službom; budući da će proizvodnju određenih toplinski obrađenih proizvoda od mesa za izvoz u Zajednicu nadgledati službeni veterinar kojeg imenuje Agencija veterinarskih službi;
   budući da uvjeti zdravlja životinja i veterinarski certifikat moraju biti prilagođeni u skladu sa stanjem u vezi sa zdravljem životinja dotične treće zemlje;
   budući da su mjere predviđene ovom Odlukom u skladu s mišljenjem Stalnog veterinarskog odbora,
   DONIJELA JE OVU ODLUKU:
   Članak 1.
   1.   Države članice odobravaju uvoz proizvoda od mesa iz Tunisa koji su podvrgnuti:

               —

               ili obradi u hermetički zatvorenom pakiranju do vrijednosti tri ili više F0,

               —

               ili toplinskoj obradi do postizanja unutarnje temperature od najmanje 80 °C.

         2.   Države članice ne odobravaju uvoz drugih proizvoda od mesa iz Tunisa osim onih koji se spominju u stavku 1.
   Članak 2.
   1.   Odluka 79/542/EEZ mijenja se kako slijedi:

               (a)

               u Prilogu pod stupcem naslovljenim „posebne napomene” u odnosu na proizvode od mesa, u red koji odgovara Tunisu nakon brojke (3) umeće se brojka „(4)”;

               (b)

               na kraju popisa zemalja pod podnožjem naslovljenim „Posebne napomene”, dodaje se sljedeća rečenica:
               „(4)   Bez obzira na bilo kakva ograničenja naznačena u gore navedenom popisu, odobravaju se proizvodi od mesa koji su podvrgnuti toplinskoj obradi do postizanja unutarnje temperature od najmanje 80 °C.”

         2.   U dijelu II. Priloga C Odluci 91/449/EEZ umetanjem sljedeće zemlje mijenja se popis zemalja kojima je dopušteno korištenje modela veterinarskog certifikata:
   „Tunis”.
   Članak 3.
   Ova je Odluka upućena državama članicama.

      Sastavljeno u Bruxellesu 14. travnja 1992.

            Za Komisiju

         Ray MAC SHARRY

            Član Komisije

      (1)  SL L 302, 31.12.1972., str. 28.

      (2)  SL L 356, 24.12.1991., str. 1.

      (3)  SL L 146, 14.6.1979., str. 15.

      (4)  SL L 71, 18.3.1992., str. 30.

      (5)  SL L 195, 18.7.1991., str. 43.

      (6)  SL L 240, 29.8.1991., str. 28.

      (7)  SL L 124, 9.5.1992, str. 40.


Odluka Komisije od 29/07/2015 u kojoj se određuje koncentracija kompatibilna sa zajedničkim tržištem (Predmet br. COMP/M.7693 - APOLLO / VERALLIA GROUP) prema Uredbi Vijeća (EZ) No 139/2004 (Vjerodostojan je samo tekst na engleskom jeziku)


Odluka Komisije od 25/07/2017 u kojoj se određuje koncentracija kompatibilna sa zajedničkim tržištem (Predmet br. COMP/M.8528 - SEGRO / PSPIB / SELP / MORGANE PORTFOLIO) prema Uredbi Vijeća (EZ) No 139/2004 (Vjerodostojan je samo tekst na engleskom jeziku)


title: 2001/171/EZ: Odluka Komisije od 19. veljače 2001. o utvrđivanju uvjeta za odstupanje za staklenu ambalažu u pogledu razina koncentracije teških metala utvrđenih u Direktivi 94/62/EZ o ambalaži i ambalažnom otpadu (priopćena pod brojem dokumenta C(2001) 398)  Tekst značajan za EGP

text:
               13/Sv. 057

               HR

               Službeni list Europske unije

               161

         32001D0171

               L 062/20

               SLUŽBENI LIST EUROPSKE UNIJE

               19.02.2001.

      ODLUKA KOMISIJE

   od 19. veljače 2001.
   o utvrđivanju uvjeta za odstupanje za staklenu ambalažu u pogledu razina koncentracije teških metala utvrđenih u Direktivi 94/62/EZ o ambalaži i ambalažnom otpadu
   (priopćena pod brojem dokumenta C(2001) 398)
   (Tekst značajan za EGP)
   (2001/171/EZ)
   KOMISIJA EUROPSKIH ZAJEDNICA,
   uzimajući u obzir Ugovor o osnivanju Europske zajednice,
   uzimajući u obzir Direktivu Europskog parlamenta i Vijeća 94/62/EZ od 20. prosinca 1994. o ambalaži i ambalažnom otpadu (1), a posebno njezin članak 11. stavak 3.,
   budući da:

               (1)

               Direktiva 94/62/EZ u članku 11. predviđa postupno smanjenje koncentracije teških metala u ambalaži.

               (2)

               Iskustvo tijekom prvih godina primjenjivanja članka 11. pokazalo je da u sektoru stakla postoji specifičan problem, budući da je reciklirano staklo zagađeno staklenim materijalom koji sadrži visoke razine olova.

               (3)

               Puna primjena razine od 100 ppm, koja treba stupiti na snagu 30. lipnja 2001., mogla bi za posljedicu imati smanjenje uporabe recikliranog stakla kako bi se udovoljilo članku 11. Zbog tog je razloga takav ishod ekološki nepoželjan.

               (4)

               Odstupanje je namijenjeno za staklenu ambalažu uzimajući u obzir njezine karakteristike u vezi s emisijama teških metala i važnošću daljnjeg poticanja recikliranja stakla.

               (5)

               Granična vrijednost od 100 ppm bit će uzeta u obzir odstupanjem.

               (6)

               Rezultati mjerenja dobiveni na proizvodnim lokacijama i primijenjene metode mjerenja moraju biti dostupne nadležnim vlastima na njihov zahtjev.

               (7)

               Odstupanje će prestati važiti 30. lipnja 2006., osim u slučaju da se ovaj vremenski rok produlji u skladu s postupkom koji je propisan u članku 21. Direktive 94/62/EZ.

               (8)

               Mjere utvrđene ovom Odlukom u skladu su s mišljenjem Odbora osnovanog na temelju članka 21. Direktive Europskog parlamenta i Vijeća 94/62/EZ,

         DONIJELA JE OVU ODLUKU:
   Članak 1.
   Ova se Odluka primjenjuje na staklenu ambalažu obuhvaćenu Direktivom 94/62/EZ, a radi utvrđivanja uvjeta prema kojima se ne primjenjuju razine koncentracije koje su utvrđene člankom 11. Direktive 94/62/EZ.
   Članak 2.
   Za potrebe ove Odluke:

               —

               primjenjuju se definicije utvrđene u članku 3. Direktive 94/62/EZ,

               —

               „namjerno dodano” znači „namjerno upotrijebljeno u sastavu ambalaže ili komponente ambalaže ako je njezina stalna prisutnost poželjna u konačnoj ambalaži ili komponenti ambalaže da bi se osigurala određena karakteristika, izgled ili kvaliteta”; uporaba recikliranih materijala kao sirovina u proizvodnji novih ambalažnih materijala, pri čemu neki dio recikliranih materijala može sadržavati količine zakonski reguliranih metala, neće se smatrati namjerno dodanima.

         Članak 3.
   Nakon 30. lipnja 2001. staklena ambalaža smije prijeći graničnu vrijednost od 100 ppm po težini koja je utvrđena u članku 11. Direktive 94/62/EZ u slučaju da udovoljava svim uvjetima koji su utvrđeni u članku 4. i članku 5. ove Odluke.
   Članak 4.
   Tijekom procesa proizvodnje ne smiju se namjerno dodavati olovo, kadmij, živa niti heksavalentni krom.
   Ambalažni materijal smije prelaziti granične vrijednosti koncentracije isključivo zbog dodavanja recikliranih materijala.
   Članak 5.
   U slučaju kad prosječna razina koncentracije teških metala prigodom bilo kojih dvanaest uzastopnih mjesečnih kontrola obavljenih u proizvodnji svake zasebne peći za taljenje stakla, koja predstavlja uobičajenu i redovitu proizvodnu aktivnost, nadilazi granicu od 200 ppm, proizvođač ili njegov ovlašteni predstavnik podnijet će izvještaj nadležnim vlastima država članica. Navedeni izvještaj mora sadržavati barem sljedeće podatke:

               —

               izmjerene vrijednosti,

               —

               opis primijenjenih metoda mjerenja,

               —

               pretpostavljene izvore prisutnosti razina koncentracije teških metala,

               —

               detaljan opis mjera poduzetih s ciljem smanjivanja razine koncentracije teških metala.

         Ako ni proizvođač niti njegov ovlašteni predstavnik nemaju sjedište u Europskoj uniji, obvezu podnošenja izvještaja nadležnim tijelima ima osoba koja proizvod plasira na tržište Zajednice.
   Rezultati mjerenja na proizvodnim lokacijama i korištene metode mjerenja moraju u svako doba biti na raspolaganju nadležnim vlastima na njihov zahtjev.
   Članak 6.
   Ova Odluka prestaje važiti 30. lipnja 2006. osim ako se ne produlji, posebno na temelju izvješća prema članku 5. ove Odluke i članku 17. Direktive 94/62/EZ, u skladu s postupkom predviđenim u članku 21. Direktive 94/62/EZ.
   Članak 7.
   Ova je Odluka upućena državama članicama.

      Sastavljeno u Bruxellesu 19. veljače 2001.

            Za Komisiju

         Margot WALLSTRÖM

            Članica Komisije

      (1)  SL L 365, 31.12.1994., str. 10.


title: 97/597/EZ: Odluka Komisije od 14. srpnja 1997. o postupku potvrđivanja sukladnosti građevnih proizvoda prema članku 20. stavku 2. Direktive Vijeća 89/106/EEZ u vezi s čelikom za armiranje i prednapinjanje betona  Tekst značajan za EGP

text:
               13/Sv. 60

               HR

               Službeni list Europske unije

               36

         31997D0597

               L 240/4

               SLUŽBENI LIST EUROPSKE UNIJE

         ODLUKA KOMISIJE
   od 14. srpnja 1997.
   o postupku potvrđivanja sukladnosti građevnih proizvoda prema članku 20. stavku 2. Direktive Vijeća 89/106/EEZ u vezi s čelikom za armiranje i prednapinjanje betona
   (Tekst značajan za EGP)
   (97/597/EZ)
   KOMISIJA EUROPSKIH ZAJEDNICA,
   uzimajući u obzir Ugovor o osnivanju Europske zajednice,
   uzimajući u obzir Direktivu Vijeća 89/106/EEZ od 21. prosinca 1988. o usklađivanju zakona i drugih propisa država članica u odnosu na građevne proizvode (1), kako je izmijenjena Direktivom 93/68/EEZ (2), a posebno njezin članak 13. stavak 4.,
   budući da Komisija mora između dva postupka iz članka 13. stavka 3. Direktive 89/106/EEZ za potvrđivanje sukladnosti proizvoda odabrati „najmanje zahtjevan postupak koji ispunjava zahtjeve sigurnosti”; budući da to znači da je potrebno odlučiti je li postojanje tvorničkoga sustava kontrole proizvodnje u okviru odgovornosti proizvođača neophodan i dovoljan uvjet za potvrđivanje sukladnosti određenoga proizvoda ili skupine proizvoda, ili je, zbog razloga vezanih uz poštovanje kriterija iz članka 13. stavka 4., u tu svrhu potrebno uključivanje ovlaštenoga tijela za potvrđivanje;
   budući da članak 13. stavak 4. zahtijeva da tako utvrđeni postupak mora biti naznačen u mandatima i tehničkim specifikacijama; budući da je stoga poželjno odrediti pojam proizvoda ili skupine proizvoda kako je utvrđen u mandatima i tehničkim specifikacijama;
   budući da su oba postupka predviđena člankom 13. stavkom 3. detaljno opisana u Prilogu III. Direktivi 89/106/EEZ; budući da je stoga potrebno točno odrediti metode kojima se navedena dva postupka moraju provesti, sukladno Prilogu III., za svaki proizvod ili skupinu proizvoda, budući da Prilog III. daje prednost određenim sustavima;
   budući da postupak iz članka 13. stavka 3. točke (a) odgovara sustavima koji su utvrđeni u Prilogu III. odjeljku 2. točki ii. mogućnosti prvoj, bez stalnoga nadzora, te mogućnosti drugoj i trećoj, i budući da postupak iz članka 13. stavka 3. točke (b) odgovara sustavima koji su utvrđeni u Prilogu III. odjeljku 2. točki i., te u Prilogu III. odjeljku 2. točki ii., u mogućnosti prvoj, sa stalnim nadzorom;
   budući da su mjere predviđene ovom Odlukom u skladu s mišljenjem Stalnog odbora za graditeljstvo,
   DONIJELA JE OVU ODLUKU:
   Članak 1.
   Sukladnost proizvoda i skupina proizvoda koji su navedeni u Prilogu I. potvrđuje se postupkom prema kojem je tvornički sustav kontrole proizvodnje u isključivoj odgovornosti proizvođača koji jamči da je proizvod sukladan odgovarajućim tehničkim specifikacijama.
   Članak 2.
   Sukladnost proizvoda koji su navedeni u Prilogu II. potvrđuje se postupkom prema kojem je, uz tvornički sustav kontrole proizvodnje kojim upravlja proizvođač, u ocjenu i nadzor kontrole proizvodnje ili samoga proizvoda uključeno i ovlašteno tijelo za potvrđivanje.
   Članak 3.
   Postupak potvrđivanja sukladnosti, kako je naveden u Prilogu III., naznačuje se u ovlaštenjima za usklađene norme.
   Članak 4.
   Ova je Odluka upućena državama članicama.

      Sastavljeno u Bruxellesu 14. srpnja 1997.

            Za Komisiju

         Martin BANGEMANN

            Član Komisije

      (1)  SL L 40, 11.2.1989., str. 12.

      (2)  SL L 220, 30.8.1993., str. 1.
   PRILOG I.

      Kanali i omotači za zaštitu ili vođenje čeličnih proizvoda za prednapinjanje

   PRILOG II.

      Čelični proizvodi za armiranje betona

   Šipke
   Valjane žice, spiralne žice
   Vareni proizvodi
   Rešetkasti nosači
   Profilirane trake

      Čelični proizvodi za prednapinjanje betona

   Žice (rasterećene hladno vučene žice, glatke žice, profilirane žice)
   Žice za prednapinjanje (pletene žice, stiješnjene pletene žice, profilirane i glatke žice iz visokovrijednoga čelika za prednapinjanje)
   Šipke (toplovaljane i obrađene žice, navojne šipke, rebraste ili pločaste ili glatke šipke)
   Užad za prednapinjanje
   PRILOG III.
   SKUPINA PROIZVODA

      ČELIK ZA ARMIRANJE I PREDNAPINJANJE BETONA (1/3)

   1.   Sustavi potvrđivanja sukladnosti

   Za dolje navedene proizvode i njihovu predviđenu uporabu, CEN/Cenelec mora točno odrediti specifikaciju sljedećih sustava potvrđivanja sukladnosti prema odgovarajućim usklađenim normama:

               Proizvod(i)

               Predviđena(-e) uporaba(-e)

               Razina(-e) ili razred(i)

               Sustav(i) potvrđivanja sukladnosti

                  Čelični proizvodi za armiranje betona:

                           —

                           šipke

                           —

                           valjane žice, spiralne žice

                           —

                           vareni proizvodi

                           —

                           rešetkasti nosači

                           —

                           profilirane trake

               uporabljuju se za armiranje betona

               1 + (1)

         2.   Uvjeti koje CEN mora poštovati u specifikacijama sustava za potvrđivanje sukladnosti

   Specifikacija sustava mora biti izvediva i u slučaju da se djelovanje ne mora utvrditi za određeno svojstvo, budući da barem jedna država članica nema nikakve pravne zahtjeve za takvo svojstvo (vidjeti članak 2. stavak 1. Direktive 89/106/EEZ i, prema potrebi, klauzulu 1.2.3. dokumenata za tumačenje). U tom se slučaju provjera takvoga svojstva ne smije nametnuti proizvođaču ako on ne želi označiti djelovanje proizvoda u tom pogledu.
   SKUPINA PROIZVODA

      ČELIK ZA ARMIRANJE I PREDNAPINJANJE BETONA (2/3)

   1.   Sustavi potvrđivanja sukladnosti

   Za dolje navedene proizvode i njihovu predviđenu uporabu, CEN/Cenelec mora točno odrediti specifikaciju sljedećih sustava potvrđivanja sukladnosti prema odgovarajućim usklađenim normama:

               Proizvod(i)

               Predviđena(-e) uporaba(-e)

               Razina(-e) ili razred(i)

               Sustav(i) potvrđivanja sukladnosti

                  Čelični proizvodi za prednapinjanje betona:

                           —

                           žice (rasterećene hladno vučene žice, glatke žice, profilirane žice)

                           —

                           žice za prednapinjanje (pletene žice, stiješnjene pletene žice, profilirane i glatke žice iz visokovrijednoga čelika za prednapinjanje)

                           —

                           šipke (toplovaljane i obrađene žice, navojne šipke, rebraste ili pločaste ili glatke šipke)

                           —

                           užad za prednapinjanje

               uporabljuju se za prednapinjanje betona

               1 + (2)

         2.   Uvjeti koje CEN mora poštovati u specifikacijama sustava za potvrđivanje sukladnosti

   Specifikacija sustava mora biti izvediva i u slučaju da se djelovanje ne mora utvrditi za određeno svojstvo, budući da barem jedna država članica nema nikakve pravne zahtjeve za takvo svojstvo (vidjeti članak 2. stavak 1. Direktive 89/106/EEZ i, prema potrebi, klauzulu 1.2.3. interpretacijskih dokumenata). U tom se slučaju provjera takvoga svojstva ne smije nametnuti proizvođaču ako on ne želi označiti djelovanje proizvoda u tom pogledu.
   SKUPINA PROIZVODA

      ČELIK ZA ARMIRANJE I PREDNAPINJANJE BETONA (3/3)

   1.   Sustavi potvrđivanja sukladnosti

   Za dolje navedene proizvode i njihovu predviđenu uporabu, CEN/Cenelec mora točno odrediti specifikaciju sljedećih sustava potvrđivanja sukladnosti prema odgovarajućim usklađenim normama:

               Proizvod(i)

               Predviđena(-e) uporaba(-e)

               Razina(-e) ili razred(i)

               Sustav(i) potvrđivanja sukladnosti

               Kanali i omotači

               za zaštitu ili vođenje čeličnih proizvoda za prednapinjanje

               4 (3)

         2.   Uvjeti koje CEN mora poštovati u specifikacijama sustava za potvrđivanje sukladnosti

   Specifikacija sustava mora biti izvediva i u slučaju da se djelovanje ne mora utvrditi za određeno svojstvo, budući da barem jedna država članica nema nikakve pravne zahtjeve za takvo svojstvo (vidjeti članak 2. stavak 1. Direktive 89/106/EEZ i, prema potrebi, klauzulu 1.2.3. interpretacijskih dokumenata). U tom se slučaju provjera takvoga svojstva ne smije nametnuti proizvođaču ako on ne želi označiti djelovanje proizvoda u tom pogledu.

      (1)  Sustav 1 +: Vidjeti Direktivu 89/106/EEZ, Prilog III. odjeljak 2. točku i., s revizijskim ispitivanjem uzoraka uzetih iz tvornice.

      (2)  Sustav 1 +: Vidjeti Direktivu 89/106/EEZ, Prilog III. odjeljak 2. točku i., s revizijskim ispitivanjem uzoraka uzetih iz tvornice.

      (3)  Sustav 4: Vidjeti Direktivu 89/106/EEZ, Prilog III. odjeljak 2. točku ii., mogućnost treću.


Odluka Komisije od 11/12/2014 u kojoj se određuje koncentracija kompatibilna sa zajedničkim tržištem (Predmet br. COMP/M.7405 - YANFENG / JCI INTERIORS BUSINESS) prema Uredbi Vijeća (EZ) br. 139/2004 (Samo je engleski tekst vjerodostojan)


title: 2002/1004/EZ: Odluka Komisije od 23. prosinca 2002. o desetoj izmjeni Odluke 2001/327/EZ o ograničenjima kretanja životinja prijemljivih vrsta na slinavku i šap (priopćena pod brojem dokumenta C(2002) 5271)  Tekst značajan za EGP

text:
               03/Sv. 42

               HR

               Službeni list Europske unije

               149

         32002D1004

               L 349/108

               SLUŽBENI LIST EUROPSKE UNIJE

         ODLUKA KOMISIJE
   od 23. prosinca 2002.
   o desetoj izmjeni Odluke 2001/327/EZ o ograničenjima kretanja životinja prijemljivih vrsta na slinavku i šap
   (priopćena pod brojem dokumenta C(2002) 5271)
   (Tekst značajan za EGP)
   (2002/1004/EZ)
   KOMISIJA EUROPSKIH ZAJEDNICA,
   uzimajući u obzir Ugovor o osnivanju Europske zajednice,
   uzimajući u obzir Direktivu Vijeća 90/425/EEZ od 26. lipnja 1990. o veterinarskim i zootehničkim pregledima koji se primjenjuju u trgovini određenim živim životinjama i proizvodima unutar Zajednice s ciljem uspostave unutarnjeg tržišta (1), kako je zadnje izmijenjena Direktivom 2002/33/EZ Europskog parlamenta i Vijeća (2), a posebno njezin članak 10.,
   budući da:

               (1)

               Sve su države članice primijenile ograničenja kretanja životinja prijemljivih vrsta, koja su predviđena Odlukom Komisije 2001/327/EZ (3), kako je zadnje izmijenjena Odlukom 2002/242/EZ (4).

               (2)

               Čini se primjerenim produžiti mjere.

               (3)

               Mjere predviđene ovom Odlukom u skladu su s mišljenjem Stalnog veterinarskog odbora za prehrambeni lanac i zdravlje životinja,

         DONIJELA JE OVU ODLUKU:
   Članak 1.
   U članku 4. Odluke 2001/327/EZ datum „31. prosinca 2002.” zamjenjuje se datumom „30. lipnja 2003.”
   Članak 2.
   Ova je Odluka upućena državama članicama.

      Sastavljeno u Bruxellesu 23. prosinca 2002.

            Za Komisiju

         David BYRNE

            Član Komisije

      (1)  SL L 224, 18.8.1990., str. 29.

      (2)  SL L 315, 19.11.2002., str. 14.

      (3)  SL L 115, 25.5.2001., str. 12.

      (4)  SL L 82, 26.3.2002., str. 18.